钦定古今图书集成/明伦汇编/交谊典/第090卷 > 册府元龟 > 《与晋王荐卢播书》阮籍
## 钦定古今图书集成/明伦汇编/交谊典/第090卷 > 册府元龟 > 《与晋王荐卢播书》阮籍

盖闻“兴化济治，在于得人，收奇拔异，圣贤高致。是以
八士归周，周道以隆；虞舜登庸，元凯咸事。”伏惟明公
公侯，皇灵诞秀，九德光被，应期作辅，论道敷化，开辟
四门，延纳羽翼贤士，以赞雍熙。是以英俊之士，愿排
皇闼，策名委质，征荐之徒，辐辏大府。诚以邓林、昆吾，
翔凤所栖；悬黎、和肆，垂棘所集。伏见鄙州别驾同郡
“卢播，年三十二，字景宣”，少有才秀之异，长怀淑茂之
量。耽道悦礼，仗义依仁，研精坟典，升堂睹奥。聪鉴物
理，思通元妙。贞固足以干事，忠敬足以肃朝，明断足
以质疑，机密足以应权，临烦不惑，在急弥明。若得佐
时理物，则政事之器；衔命聘享，则专对之才。潜心图
籍，文学之宗；敷藻载述，良史之表。然而学不为人，行
不求达，故久沈沦，未阶太清。诚后门之秀伟，当时之
利器。宜蒙旌命，和味鼎铉。孔子曰：“如有所誉，必有所
试。”播之所能，著在已效，不敢虚饰，取谤大府。